Document ID: 32003D0166

Komisijas Lēmums
(2003. gada 10. marts),
par parationa neiekļaušanu Direktīvas 91/414/EEK I pielikumā un par atļauju atsaukšanu augu aizsardzības līdzekļiem, kuros ir minētā aktīvā viela
(izziņots ar dokumenta numuru C(2003) 724)
(Dokuments attiecas uz EEZ)
(2003/166/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/5/EK [2], un jo īpaši tās 8. panta 2. punkta ceturto daļu,
ņemot vērā Komisijas 1992. gada 11. decembra Regulu (EEK) Nr. 3600/92, ar kuru paredz sīki izstrādātus noteikumus tādas darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 2266/2000 [4] un jo īpaši tās 7. panta 3.A punkta b) apakšpunktu,
tā kā:
(1) Direktīvas 91/414/EEK 8. panta 2. punkts paredz, ka Komisijai jāīsteno tādu aktīvo vielu pārbaudes darba programma, kas izmantotas augu aizsardzības līdzekļos, kuri bija pieejami tirgū jau 1993. gada 25. jūlijā. Sīki izstrādāti noteikumi par šādas programmas īstenošanu ir paredzēti Regulā (EEK) Nr. 3600/92.
(2) Komisijas 1994. gada 27. aprīļa Regula (EK) Nr. 933/94, kas nosaka aktīvās vielas augu aizsardzības līdzekļu sastāvu un izrauga ziņotājas dalībvalstis Komisijas Regulas (EEK) Nr. 3600/92 [5] īstenošanai, kurā jaunākie grozījumi izdarīti ar Regulu (EK) Nr. 2230/95 [6], norādīja aktīvās vielas, kas jānovērtē dalībvalstij Regulas (EEK) Nr. 3600/92 kontekstā, izraudzījās dalībvalsti ziņotāju par katras vielas novērtējumu un noteica katras aktīvās vielas ražotājus, kuri laikus iesnieguši paziņojumus.
(3) Parationmetils ir viena no 89 aktīvajām vielām, kas norādīta Regulā (EK) Nr. 933/94.
(4) Saskaņā ar Regulas (EEK) Nr. 3600/92 7. panta 1. punkta c) apakšpunktu Itālija, kas izraudzīta par ziņotāju dalībvalsti, 2001. gada 5. aprīlī iesniedza Komisijai novērtējuma ziņojumu par informāciju, kas iesniegta saskaņā ar minētās regulas 6. panta 1. punktu.
(5) Pēc ziņojuma saņemšanas no ziņotājas dalībvalsts, Komisija uzsāka apspriešanos ar dalībvalstu ekspertiem, kā arī ar galveno paziņojuma sniedzēju, kā noteikts Regulas (EEK) Nr. 3600/92 7. panta 3. punktā.
(6) Dalībvalstis un Komisija ar Pastāvīgās pārtikas aprites un dzīvnieku veselības komitejas starpniecību ir pārskatījušas novērtējuma ziņojumu. Saskaņā ar Regulas (EEK) Nr. 3600/92 7. panta 6. punktu 2002. gada 18. oktobrī minēto pārskatu pabeidza saskaņā ar paraugu, kādu Komisija ir noteikusi pārskata ziņojumam par parationmetilu.
(7) Novērtējumi, kas pamatojas uz iesniegto informāciju, neuzrādīja, ka ir sagaidāms, ka ieteiktajos izmantošanas apstākļos parationmetilu saturošie augu aizsardzības līdzekļi visumā atbilstu Direktīvas 91/414/EEK 5. panta 1. punkta a) un b) apakšpunktu prasībām.
(8) Parationmetilu tādēļ nevar iekļaut Direktīvas 91/414/EEK I pielikumā.
(9) Ir jāveic pasākumi, lai nodrošinātu, ka iepriekš noteiktā laika posmā esošās atļaujas parationmetilu saturošiem augu aizsardzības līdzekļiem atsauc un neatjauno un ka jaunas atļaujas tādiem augu aizsardzības līdzekļiem nepiešķir.
(10) Papildlaiks, ko saskaņā ar Direktīvas 91/414/EEK 4. panta 6. punktu dalībvalsts piešķir parationmetilu saturošo augu aizsardzības līdzekļu krājumu pārdošanai, glabāšanai, laišanai tirgū un lietošanai, būtu jāierobežo līdz 12 mēnešiem, lai esošie krājumi ir izlietoti vienā augšanas sezonā.
(11) Šis lēmums nav pretrunā ar Komisijas turpmākām darbībām attiecībā uz minēto aktīvo vielu Padomes 1978. gada 21. decembra Direktīvas 79/117/EEK kontekstā, ar kuru aizliedz laist tirgū un izmantot augu aizsardzības līdzekļus, kuros ir noteiktas aktīvās vielas [7], un kurā jaunākie grozījumi izdarīti ar Austrijas, Somijas un Zviedrijas Pievienošanās aktu.
(12) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Parationmetilu neiekļauj kā aktīvo vielu Direktīvas 91/414/EEK I pielikumā.
2. pants
Dalībvalstis nodrošina, ka:
a) sešos mēnešos pēc šā lēmuma pieņemšanas datuma atsauc parationmetilu saturošo augu aizsardzības līdzekļu atļaujas;
b) no šā lēmuma pieņemšanas datuma saskaņā ar Direktīvas 91/414/EEK 8. panta 2. punktā paredzēto izņēmumu nepiešķir un neatjauno parationmetilu saturošo augu aizsardzības līdzekļu atļaujas.
3. pants
Visi papildlaiki, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir iespējami īsi un nepārsniedz 18 mēnešus no šā lēmuma pieņemšanas datuma.
4. pants
Šis lēmums ir adresēts dalībvalstīm.
Briselē, 2003. gada 10. martā

Labels: 0
3
20
6